b'\n_START_ARTICLE_\nOomikotai\n_START_SECTION_\nK\xc5\xabno sandara ir dauginimasis\n_START_PARAGRAPH_\nJ\xc5\xb3 k\xc5\xabno sandara yra nel\xc4\x85stelin\xc4\x97, daugiabranduolis si\xc5\xablas, kitaip tariant j\xc5\xb3 k\xc5\xabnas \xe2\x80\x93 giganti\xc5\xa1ka l\xc4\x85stel\xc4\x97._NEWLINE_Vegetatyvi\xc5\xa1kai dauginasi judriomis zoosporomis. L\xc4\x85stel\xc4\x97s sienel\xc4\x97 sudaryta i\xc5\xa1 nedaug celiulioz\xc4\x97s ir \xce\xb2-gliukan\xc5\xb3. \xc5\xa0iais po\xc5\xbeymiais jie skiriasi nuo gryb\xc5\xb3._NEWLINE_\xc5\xa0is vienal\xc4\x85stis, daugiabranduolis, neseptuot\xc5\xb3 ir ne\xc5\xa1akot\xc5\xb3 diploidini\xc5\xb3 si\xc5\xabl\xc5\xb3 pavidalo organizmas, minta absorbcijos b\xc5\xabdu kaip grybai. Esant substrate pakankamai maisto med\xc5\xbeiag\xc5\xb3, grybas dauginasi nelyti\xc5\xa1kai. Si\xc5\xablo galas atsitveria septa ir vir\xc5\xa1 jos vystosi cilindri\xc5\xa1ka zoosporang\xc4\x97, kur susiformuoja I kartos zoosporos. Pastarosios yra kriau\xc5\xa1i\xc5\xa1kos su dviem lygiais \xc5\xbeiu\xc5\xbeeliais, prisitvirtinusiais viename gale. Kai \xc5\xa1ios zoosporos subr\xc4\x99sta, ply\xc5\xa1ta zoosporang\xc4\x97s sienel\xc4\x97 ir jos patenka \xc4\xaf vanden\xc4\xaf. Paplaukiojusios pusvaland\xc4\xaf jos apsigaubia apvalkalu \xe2\x80\x93virsta cista. I\xc5\xa1 tokio darinio i\xc5\xa1sivysto II kartos zoospora, kuri yra pupel\xc4\x97s pavidalo su \xc4\xafdubusiame \xc5\xa1one prisitvirtinusiais vienu lygiu ir vienu plunksni\xc5\xa1ku \xc5\xbeiu\xc5\xbeeliais. Rei\xc5\xa1kinys, kai organizmas turi dvi po\xc5\xbeymio formas yra vadinamas dimorfizmu. II kartos zoosporos taip pat virsta cista, o v\xc4\x97liau dygsta tinkamame substrate si\xc5\xablu. Kai substrate pritr\xc5\xabksta maisto med\xc5\xbeiag\xc5\xb3 prasideda lytinis dauginimasis, vadinamas oogamija. Ant si\xc5\xablo i\xc5\xa1sivysto lytiniai organai, atitverti septa nuo pagrindinio si\xc5\xablo. Lytiniuose organuose \xc4\xafvyksta mejoz\xc4\x97. Moteri\xc5\xa1kajame lytiniame organe oogon\xc4\x97je susidaro 2\xe2\x80\x9320 moteri\xc5\xa1k\xc5\xb3 haploidini\xc5\xb3 lytini\xc5\xb3 l\xc4\x85steli\xc5\xb3 oosfer\xc5\xb3, vyri\xc5\xa1kajame lytiniame organe anteridyje \xe2\x80\x93 haploidiniai vyri\xc5\xa1ki branduoliai. Anteridis i\xc5\xa1augina anterid\xc5\xbeio i\xc5\xa1augas, kuriomis \xc4\xaf oogon\xc4\x99 pereina vyti\xc5\xa1ki branduoliai. Vienas vyri\xc5\xa1kas branduolys susilieja su vienos oosferos branduoliu. Tokiu b\xc5\xabdu susidaro diploidin\xc4\x97 zigota oospora. Pastarosios dygsta po ilgo ramyb\xc4\x97s periodo, suirus oogon\xc4\x97s sienelei. Oospora dygsta, sudarydama si\xc5\xabl\xc4\x85 su zoosporange._NEWLINE_Atstovai \xe2\x80\x93 dumbliagrybis (Saprolegnia) ir bulvi\xc5\xb3 maro suk\xc4\x97l\xc4\x97jas paprastasis bulviap\xc5\xabdis (Phytophthora infestans).'